**ג'יימס האוורד אדמונדסון** (באנגלית: **James Howard Edmondson**;‏ ‏27 בספטמבר 1925 – 17 בנובמבר 1971) היה פוליטיקאי אמריקאי מאוקלהומה, איש המפלגה הדמוקרטית, שכיהן כמושל אוקלהומה ה-16 בשנים 1959–1963, ולאחר מכן ועד 1964 כסנאטור מטעם מדינתו, עד אשר הוחלף על ידי ציבור הבוחרים שבחרו בבחירות ביניים בפרד האריס. כמי שנבחר למשרת המושל בגיל 33 הוא עד היום צעיר מושלי אוקלהומה.

טרם בחירתו כמושל, עסק אדמונדסון בעריכת דין בעיר מוסקוגי שבאוקלהומה, שימש כתובע הראשי של מחוז טולסה, ונבחר כפרקליט המחוז בשנים 1954 ו-1956.

ראשית חייו
----------

ג'. האוורד אדמונדסון נולד בעיר מוסקוגי שבאוקלהומה. הוא התחנך בבתי הספר המקומיים ולאחר מכן למד באוניברסיטת אוקלהומה. במרץ 1942 הוא התגייס לחילות האוויר של צבא ארצות הברית, ושירת עד 5 בדצמבר 1945. הוא שב ללימודיו באוניברסיטה, במאי 1946 נשא אדמונדסון לאישה את חברת ילדותו ג'אנט ברלטסון, ובאוגוסט 1948 השלים את לימודי התואר שלו במשפטים. לזוג נולדו בן אחד ושתי בנות.

לאחר שעסק בעריכת דין במוסקוגי, עבר אדמונדסון לטולסה, והיה התובע הראשי של משרד התובע המחוזי של מחוז טולסה. ב-1954 נבחר אדמונדסון כתובע המחוזי, ונבחר לכהונה נוספת ב-1956.

מושל אוקלהומה
-------------

ב-12 בינואר 1959 הושבע אדמונדסון כמושל אוקלהומה, לאחר שניצח בבחירות ברוב הגדול ביותר בו זכה מועמד למשרה זו בהיסטוריה של המדינה. הוא התמודד על בסיס מצע של רפורמות, והעביר רפורמות רבות על אף התנגדות מבית המחוקקים המדינתי בשנתיים הראשונות לכהונתו. הוא העביר בהצלחה בבית המחוקקים החלטה למשאל עם לביטול חוק היובש באוקלהומה. אדמונדסון הצליח להקים מערכת זיכיונות מדינתית ומערך רכש מרכזי, אך כשל בניסיונו להעביר את השליטה על כספי הכבישים המחוזיים למחלקת הכבישים המדינתית.

סנאטור
------

בינואר 1963, כשבוע לפני תום תקופת כהונתו כמושל התפטר אנדרסון כדי לאייש מושב בסנאט של ארצות הברית במקומו של רוברט קר שנפטר. כסנאטור, הוא הצביע בעד חוק זכויות האזרח של 1964. בבחירות הביניים שהתקיימו בשנה שלאחר מכן לסנאט, הוא הובס על ידי פרד האריס ופרש מן החיים הפוליטיים.

מותו
----

לאחר פרישתו שב אדמונדסון לעסוק בעריכת דין באוקלהומה סיטי.

ג'. האוורד אדמונדסון נפטר בביתו ב-17 בנובמבר 1971 כתוצאה מהתקף לב. הוא נטמן בבית הקברות ממוריאל פארק שבאוקלהומה סיטי.

קישורים חיצוניים
----------------

ויקישיתוף מדיה וקבצים בנושא **ג'. האוורד אדמונדסון** בוויקישיתוף
* ג' האוורד אדמונדסון באתר החברה ההיסטורית של אוקלהומה (באנגלית)
* ג'. האוורד אדמונדסון באתר המדריך הביוגרפי של הקונגרס של ארצות הברית (באנגלית)
* ג'. הווארד אדמונדסון באתר The Political Graveyard (באנגלית)
* ג'. האוורד אדמונדסון, באתר "Find a Grave" (באנגלית)

הערות שוליים
------------

1. ↑  Franklin, Jimmie L. "Prohibition," Encyclopedia of Oklahoma History and Culture, Oklahoma Historical Society,
2. ↑  Agnew, Brad. "Twentieth-Century Oklahoma," Encyclopedia of Oklahoma History and Culture, Oklahoma Historical Society
3. ↑  "HR. 7152. PASSAGE".

| מושלי אוקלהומה אוקלהומהאוקלהומה |
| --- |
| 

|  |  |
| --- | --- |
| צ'ארלס הסקל • לי קרוס • רוברט ויליאמס • ג'יימס רוברטסון • ג'ק וולטון • מרטין טראפ • הנרי ג'ונסטון • ויליאם הולווי • ויליאם מארי • א. ו. מרלנד • ליאון פיליפס • רוברט קר • רוי טרנר • ג'ונסטון מארי • ריימונד גארי • ג'. האוורד אדמונדסון • ג'ורג' ניי • הנרי בלמון • דיואי ברטלט • דייוויד הול • דייוויד בורן • ג'ורג' ניי • הנרי בלמון • דייוויד וולטרס • פרנק קיטינג • בראד הנרי • מרי פאלין • קווין סטיט |  |

 |


|  |  |
| --- | --- |
| בקרת זהויות עריכת הנתון בוויקינתונים | 
* GND: 1188284916
* LCCN: n2007164400
* SNAC: w6q81th4
* US Congress: E000055
* VIAF: 11766616
* WorldCat: lccn-n2007164400

 |